*In memoriam* Mykolas Giedraitis (Michał Giedroyć, 1929 10 25 – 2017 12 29)

2018 metų išvakarėse sulaukėme liūdnos žinios, kad 2017 m. gruodžio 29 d. Oksforde mirė didelis Lietuvos bičiulis ir mecenatas, ankstyvosios Lietuvos christianizacijos (XIII–XIV a.) bei kunigaikščių Giedraičių giminės istorijos tyrinėtojas Mykolas Giedraitis (Michał Jan Henryk Giedroyć). Daug Lietuvai nusipelniusios kunigaikščių Giedraičių giminės palikuonis, po Antrojo Pasaulinio karo atsidūręs Didžiojoje Britanijoje, jautė stiprų emocinį ryšį su protėvių Tėvyne bei giminės lizdu – Giedraičių bei Videniškių kraštu. Mykolo Giedraičio nuopelnai Lietuvai buvo įvertinti Didžiojo Lietuvos kunigaikščio Gedimino 4-ojo laipsnio ordinu, o už jo rūpestį Giedraičių bei Videniškių krašto istoriniu paveldu bei paramą Giedraičių Antano Jaroševičiaus mokyklai velioniui buvo suteiktas Molėtų rajono savivaldybės garbės piliečio vardas.

Mykolas Giedraitis gimė 1929 m. sausio 25 d. netoli Derečino esančiame Lobzove. Tuo metu ši vietovė buvo Lenkijos Respublikos Naugarduko vaivadijos Slanimo paviete, šiandien yra Baltarusijoje. Velionio tėvas buvo Tadeušas Giedraitis (Tadeusz Giedroyć) (1888–1941), teisininkas ir Lenkijos Respublikos senatorius (išrinktas Voluinės vaivadijoje 1938 m.), motina – Ana Šostakovska (Anna Dunin-Szostakowska) (1894–1976), advokato Leono Šostakovskio (Leon Szostakowski) (1850–1904), 1894 m. neatlygintinai gynusio nukentėjusiuosius „Kražių skerdynių“ byloje, bei Melanijos iš Umiastovskių (Melania z Umiastowskich) dukra. Mykolo Giedraičio tėvai susituokė 1919 m. rugsėjo 10 d. Vilniuje. Santuokos ceremonija įvyko Vilniaus katedros Šv. Kazimiero koplyčioje (apie tai rašyta laikraštyje *Świat*, nr. 40–48, 1919 m. lapkričio 29 d.), nors pats santuokos liudijimas įrašytas Vilniaus Šv. Jokūbo ir Pilypo bažnyčios metrikose. Tuo metu šeima gyveno Vilniuje Leono Šostakovskio statytame name, kuris dažnai buvo vadinamas namu „Po gulbe“ (tuometinis adresas – Mažoji Pogulianka 14). 1944 m. šis įspūdingas namas buvo sugriautas, liko tik vadinamasis „sodininko namelis“. 1926 m. Tadeušas ir Ana paveldėjo buvusias Polubinskių valdas netoli Derečino Kotčiną ir Lobzovą. Pastarajame, kaip jau minėta, 1929 m. gimė Mykolas Giedraitis. Beje, Tadeušo vyresnysis brolis Jonas Giedraitis (1886–1959) tuo metu gyveno Kaune ir buvo Lietuvos respublikos pilietis. Jo dukra Janina Giedraitytė (Giedraitis) tapo garsia balerina, šoko Vienos ir Buenos Aires teatruose.

Antrasis Pasaulinis karas atnešė Giedraičių šeimai dideles nelaimes. Jau 1939 m. rugsėjo 21 d. Lobzove sovietinė NKVD suėmė Tadeušą Giedraitį, o 1940 m. balandžio mėnesį jo sutuoktinė Ana, sūnus Mykolas bei dvi dukros – Ana Marija Kazimiera bei Teresė Liudvika buvo ištremti į Vakarų Sibirą (Nikolajevkos kaimą šiaurės Kazachstane). 1941 m. Vokietijai užpuolus Sovietų Sąjungą daugelį tuo metu Minsko kalėjime kalintų suimtųjų (taip pat ir į Minską perkeltų kalinių iš Kauno sunkiųjų darbų kalėjimo) sovietai 1941 m. birželio 26 d. sušaudė Červėnės miške. Čia žuvo ir Mykolo tėvas Tadeušas Giedraitis. Beje, tuo metu Červenėje žuvo ir Lietuvos kariuomenės pulkininkas Balys Giedraitis (1890–1941). Apie tėvo likimą Mykolas Giedraitis ir visa šeima po ilgų paieškų sužinojo tik 1948 m., jau būdami Didžiojoje Britanijoje. Tremtyje Mykolas Giedraitis, jo motina bei seserys išbuvo iki 1941 m. rugpjūčio. 1941 m. liepos 31 d. Lenkijos emigracinei vyriausybei ir SSSR susitarus dėl generolo Władysławo Anderso vadovaujamos Lenkijos armijos Rytuose formavimo SSSR amnestavo lenkų tremtinius. Kartu su į šią armiją stojusiais kariais prie jos šliejosi ir gausūs iš tremties bei įkalinimo vietų paleisti civiliai. Gieraičių šeima prie besiformuojančios generolo Anderso armijos prisijungė Uzbekistane, iš čia 1942 m. išvyko į Iraną. 1944 m. Mykolas Giedraitis, jau būdamas Palestinoje – Gazoje, įstojo į jaunųjų kadetų mokyklą, iš generolo Anderso rankų gavo kariškio pažymėjimą. Kadetų mokyklą baigė 1946 m., karui jau pasibaigus. 1947 m. visa Giedraičių šeima persikėlė į Didžiąją Britaniją. 1947–1951 m. Mykolas Giedraitis Londono universitete studijavo aviacijos inžinerija ir taikomąją matematiką, įgijo aviacijos inžinieriaus specialybę. 1954 m. tapo Didžiosios Britanijos piliečiu. 1951–1965 m. dirbo kaip lėktuvo konstrukcijos ir eksploatacijos specialistas Didžiojoje Britanijoje bei Azijoje (Honkonge 1959–1965 m.). 1966–1989 m. sėkmingai tęsė verslo karjerą, kaip įvairių firmų konsultantas, vadybininkas, stebėtojų bei patikėtinių tarybų narys Didžiojoje Britanijoje, Venesueloje, Indijoje, Filipinuose. Nuo 1979 m. Mykolas Giedraitis kartu su šeima nuolat gyveno Oksforde. Su savo sutuoktine Rosemary Virginia Anna Cumpston susituokė 1958 m. Londone. Susilaukė sūnaus – Michał Graham Dowmont Giedroyć’io (g. 1959) ir trijų dukterų – Anna Catherine Astrid Louisse (g. 1960), Mary-Rose Helen (g. 1963) ir Melanie Clare Sophie (g. 1968).

Mykolo Giedraičio gyvenimo Oksforde laikotarpis glaudžiai siejasi su garsiuoju Oksfordo universitetu. 1983 m. jis tapo prie universiteto veikiančios Oksfordo sąjungos tarybos (Oxford Union Society) patarėju finansų ir administracijos reikalams. 1989 m. už šią savo konsultacinę veiklą Giedraičiui buvo suteiktas universiteto magistro *honoris causa* vardas. 1986 m. buvo išrinktas Oksfordo universiteto Orielio koledžo (Oriel College) draugijos (Senior Comman Room) nariu. Palaipsniui besitraukdamas iš veiklos verslo srityje Mykolas Giedraitis vis labiau įsitraukė į mokslinę tiriamąją veiklą. XIII–XV a. Lietuvos Didžiosios Kunigaikštystės istorijos bei kunigaikščių Giedraičių giminės istorijos tyrimai tapo pagrindine Mykolo Giedraičio veiklos sritimi. Jo, kaip su universitetu bendradarbiaujančio laisvo mokslininko studijoms ir tyrimams 1966–1979 m. vadovavo žymus istorijos profesorius Paweł‘as Skwarczyński‘s, Antrojo Pasaulinio karo metu iš Lenkijos pasitraukęs į Didžiąją Britaniją. Mykolas Giedraitis ėmė tyrinėti Lietuvos Didžiosios Kunigaikštystės Viduramžių epochos istoriją, didžiausią dėmesį kreipdamas į Lietuvos christianizacijos bandymus XIII a. pabaigoje – XIV a. (iki 1386 m.), analizavo pasirinkimo tarp Vakarų ir Rytų Krikščionybės galimybes. Nuo 1984 m. ėmė skelbti savo tyrimų rezultatus profesionaliuose istorijos mokslo leidiniuose. Taip pat visą šį laiką rinko medžiagą apie kunigaikščių Giedraičių giminę, skelbė populiarius istorinius straipsnius bei parengė nepublikuotą studiją „The Giedraitis Family: an Excursion into Lithuanian Genealogy and History“ (Oxford, 1991). Tuo metu Mykolas Giedraitis gana glaudžiai bendravo ir su garsiuoju savo giminaičiu Jerzy Giedroyć‘iu, Paryžiuje leidusiu itin didelį vaidmenį suvaidinusį žurnalą *Kultura*.

1989 m. Mykolas Giedraitis su žmona pirmą kartą atvyko į tuo metu jau laisvėjančią Lietuvą. Kaip vizituojantis mokslininkas skaitė paskaitas tuometiniame Lietuvos pedagoginiame institute (dabar Lietuvos edukologijos universitetas). Aplankė savo gimtinę Lobzovą bei Derečiną, kur išvydo sugriautą Derečino bažnyčią, kurioje 1929 m. buvo pakrikštytas. 1990 m. Mykolas Giedraitis vėl atvyko į Lietuvą, aplankė giminės lizdą – Giedraičius ir Videniškes. Taip dar vienas Mykolo Giedraičio gyvenimo etapas, kurį žymėjo ne tik bendradarbiavimas su Lietuvos mokslininkais, bet ir mecenatinė veikla. Gausus būrys Lietuvos mokslininkų XX a. paskutinio dešimtmečio pradžioje buvo pakviesti į Oksfordą ir Mykolo Giedraičio bei jo sutuoktinės Rosemary paramos ir globos dėka galėjo stažuotis šiame unikaliame universitetiniame centre. Didelio dėmesio sulaukė kunigaikščių Giedraičių nekropolija buvusiame Videniškių Atgailos regulinių kanauninkų vienuolyne. Mykolo Giedraičio paaukotų bei jo iniciatyva surinktų lėšų dėka buvo restauruotos šio vienuolyno freskos, paramos sulaukė taip pat Vyskupo Merkelio Giedraičio bei kanauninko Mikalojaus Daukšos paminklų Varniuose statybos. Mykolui Giedraičiui labai rūpėjo Videniškių vienuolyno ir Baltadvario restauracija, paramos sulaukė archeologiniai tyrimai Baltadvaryje, Giedraičių vidurinei mokyklai buvo dovanota nemažai angliškų knygų. O 2008 m. per tūkstantį knygų iš savo asmeninės bibliotekos Mykolas Giedraitis dovanojo Lietuvos mokslų akademijos Vrublevskių bibliotekai. Paskutinį savo gyvenimo dešimtmetį Mykolas Giedraitis paskyrė savo šeimos dramos Antrojo Pasaulinio karo įamžinimui. 2010 m. Oksforde buvo išleista jo knyga „*Crater's Edge: A Family's Epic Journey Through Wartime Russia*“, kuri tais pačiais metais Krokuvoje buvo išleista lenkų kalba, o 2013 m. Lietuvos mokslų akademijos Vrublevskių bibliotekos rūpesčiu pasirodė ir lietuviškas knygos vertimas „*Ant kraterio krašto: vienos šeimos kelionės epas per karo meto Rusiją“*. Įžangą šiai knygai parašė žinomas britų istorikas ir Mykolo Giedraičio bičiulis profesorius Norman‘as Davies‘as.

Mykolo Giedraičio gyvenimas tapo nuoširdaus prisirišimo prie savo istorinės Tėvynės, tolerancijos, nesavanaudiškos mecenatystės pavyzdžiu. Ir įrodymu, kad domėjimasis istorija gali paskatinti žmogų jau garbiame amžiuje tapti profesionaliu istoriku. Velionio laidotuvės įvyks 2018 m. sausio 19 d. Oksforde. O dabar prisiminkime Jo svarbesnes mokslines publikacijas.

Giedroyć, Michał, The Rulers of Thirteenth Century Lithuania: A Search for the Origins of Grand Duke Traidenis and his Kin, *Oxford Slavonic Papers,* vol. 17, 1984, p. 3-22.

Giedroyć, Michał, The Arrival of Christianity in Lithuania: Early Contacts (Thirteenth Century), *Oxford Slavonic Papers,* vol. 18, 1985, p. 1-30.

Giedroyć, Michał, Chrystianizacja Litwy. (Pierwsze kontakty - XIII wiek), *Zeszyty Historyczne*, z. 80, Paryż: Instytut literacki, 1987, s. 3-32.

Giedroyć, Michał, The Arrival of Christianity in Lithuania: Between Rome and Byzantium (1281-1341), *Oxford Slavonic Papers,* vol. 20, 1987, 1-33.

Giedroyć, Michał, Lithuania Options Prior to Kreva (1385), in *La Cristianizzazione della Lituania: atti del Colloquio internazionale di storia ecclesiastica in occasione del VI centenario della Lituania cristiana (1387-1987), Roma, 24-26 giugno 1987*, ed. Paulius Rabikauskas, Pontificio Comitato di scienze storiche, Citta del Vaticano: Libreria Editrice Vaticana, 1989, p. 85-103.

Giedroyć, Michał, The Arrival of Christianity in Lithuania: Baptism and Survival (1341-1387), *Oxford Slavonic Papers*, vol. 22, 1989, p. 34-57.

Giedroyć, Michał, The Ruthenian-Lithuanian Metropolitanates and the Progress of Christianisation (1300-1458), *Nuovi studi storici,* vol.17: *Le Origini e lo Sviluppo della Cristianita Slavo-Bizantina*, ed. S. W. Świerkosz-Lenart, Roma:Nella Sede dell' Istituto Palazzo Borromini, 1992, p. 315-342.

Giedroyć, Michał, The Rulers of Thirteenth Century Lithuania: The Theory of Anglo-Saxon Origins, *Lituanistica*, nr. 2, 1994, p. 3-21.

Giedroyć, Michał, Ród Giedroyciów i tradycje Rzeczypospolitej Wielu Narodów*,* in *Aktualność przesłania paryskiej "Kultury" w dzisiejszej Europie. Zbiór studiów*, red. Łukasz Jasina, Jerzy Kłoczowski, Andrzej Gil, Lublin: Towarzystwo Instytutu Europy Środkowo-Wschodniej, 2007, s. 33-42.

Giedroyć, Michał, Rekonstrukcja genealogii i miejsce w historii (na przykładzie klanu Giedroyciów), in *Ta pamięć w nas tkwi... Rody Rzeczypospolitej Wielu Narodów w kręgu tradycji i współczesności*, red. Iwona Goral, Andrzej Gil, Jerzy Kłoczowski, Lublin: Towarzystwo Instytutu Europy Środkowo-Wschodniej, 2008, s. 49-66.

Giedroyć, Michał, (Preface by Norman Davies), *Crater's Edge: A Family's Epic Journey Through Wartime Russia*, Preface by Norman Davies, Bene Factum Publishing, 2010, 224 p.

Giedroyć, Michał, *Na krawędzi krateru. Wspomnienia*, przeł. Michał Ronikier, wstęp Norman Davies, Kraków: Wydawnictwo Literackie, 2010, 437 s.

Giedroyć, Michał [Jan Henryk], *Ant kraterio krašto: vienos šeimos kelionės epas per karo meto Rusiją*, su Normano Deiviso pratarme, Sigitas Narbutas pratarmė, i lietuvių kalba išvertė Ana Venclovienė, Lietuvos mokslų akademijos Vrublevskių biblioteka: 2013, 213 p.

Gintautas Sliesoriūnas

(Lietuvos istorijos institutas)